Il-"bomba" ta' Marthese Portelli u Ann Fenech kienet approvata mill-Kummissjoni Ewropea proprju din il-ġimgħa. Approvazzjoni li seħħet minkejja t-tfixkil u l-kampanja qalila kontra pajjiżna mill-Oppożizzjoni ta' Simon Busuttil li pruvat tagħmel minn kollox biex il-qalba għall-gass u l-power station il-ġdida ma jseħħux. Il-proġett tal-enerġija se jfisser li pajjiżna se jieqaf juża l-heavy fuel oil biex jiġġenera l-enerġija tiegħu, fuq kollox se jfisser li l-poplu Malti u Għawdxi u n-negozji se jibqgħu jirċievu €80 miljun fis-sena permezz tat-traħħis fil-kontjiet tad-dawl u l-ilma. Il-Kap tal-Oppożizzjoni u akkolti bħal Ann Fenech u Marthese Portelli sejħu dan il-proġett "bomba" biex jippruvaw ibeżżgħu, qabbluh mat-Titanic u ddeskrivew l-apokalissi f'żewġ laqgħat pubbliċi. Illum huwa ċar imma li l-ħerba li tħalli warajha kull bomba, tinsab biss fl-Oppożizzjoni mhux biss għax fl-enerġija m'għandhomx idea, iżda għax tilfu r-raison d'etre, għandhom kriżi tal-eżistenzjali għax il-PN ta' Busuttil sa mill-ewwel ġurnata ta' dan il-Gvern ħadem kontra dan il-proġett għax kien jaf bl-importanza li għandu għall-pajjiż. Fuq kollox ħadem kontra għax kien jaf li meta jseħħ, kif ġara, se jkollhom jibilgħu lura ħamsa u għoxrin sena ta' skużi u paroli għaliex qatt ma saret il-qalba għall-gass u għax qatt ma raħsu l-kontijiet fl-istess ħin li kienu għaddejjin il-kummissjonijiet fuq ix-xiri taż-żejt. Il-kritika tal-Oppożizzjoni kienet iżolta. Il-Viċi President tal-Kummissjoni Ewropea Marcos Sefcovic faħħar dan il-proġett iżda mhux biss, saħansitra stqarr li dan il-proġett għandu jservi ta' eżempju għall-proġetti ta' dan it-tip. F'risposta lill-Kap tal-Oppożizzjoni wara li dan tal-aħħar għamel żewġ minuti juri lil Malta kemm kien maħruq li dan il-Gvern qed imexxi l-Presidenza Ewropea għas-sitt xhur li ġejjin u li l-proġett li tant ħabrek kontrih kien approvat, Sefcovic qal li l-Kummissjoni bilfors kellha timmarka dan il-proġett meta l-kontijiet se jibqgħu rħas, meta se jonqsu l-emissjonijiet fl-arja, meta se ssir il-qalba għall-gass u meta Malta qed tagħmel il-parti tagħha fil-ġlieda globali kontra t-tibdil fil-klima. Ir-risposta ta' Busuttil kienet li nfexx f'attakk faħxi kontra l-Kummissjoni Ewropea li qas temmen li qed isir kieku mhux għax tisma' b'widnejk u tara b'għajnejk. Ironikament uħud mill-membri tal-istess Kummissjoni li kellu quddiemu u li għajjar korrotti kienu ġejjin mill-istess partit tiegħu fl-Ewropa; il-Partit Popolari Ewropew li qed jgħid li se jlaqqa' f'Malta daqt. Fl-istess ġurnata li ġiet ir-risposta fl-affermattiv li l-proġett jista' jseħħ bid-dettalji kollha fosthom anke l-garanzija li tant sar plejtu fuqha waslet f'pajjiżna l-ewwel konsenja gass sabiex fiż-żmien erba' ġimgħat tibda tkun iġġenerata l-enerġija bil-gass l-ewwel mill-impjant tal-BWSC li kien ikkonvertit għall-gass u biex sussegwentament jibda jkun hemm ġenerazzjoni wkoll mill-impjant il-ġdid. Ironikament spikka l-baħħ ta' setturi tal-mezzi tax-xandir li kien ilhom xhur twal jitkellmu u jħarrfu fuq il-garanzija u jibnu kastelli fl-arja. Stejjer fuq stejjer pilotati mill-Kap tal-Oppożizzjoni, li meta ħarġet il-konferma li kollox se jseħħ ma ġabux nofs sentenza waħda fil-faċċata tal-gazzetti tagħhom anke jekk isejħu lilhom infushom bħala indipendenti. Il-verità hija li l-kritika kollha li saret kontra dan il-proġett, li biddel għalkollox lil pajjiżna mhux biss mil-lat tal-enerġija iżda anke b'mod kompetittiv, hekk kif kienet imsaħħa l-ekonomija, sfumat fix-xejn, baħħ. L-istess baħħ li kien ikun hawn fil-pajjiż li kieku l-Gvern ta każ dak li qal il-Kap tal-Oppożizzjoni li m'hemmx bżonn power station ġdida, għax m'għandux idea.